Omgivelserne mindede næsten om noget fra et eventyr, da fotografen Daniel og jeg i kano padlede ned af den smukke Mølleå ved Lyngby. Starten gik ved Frederiksdal Kanoudlejning, og selvom vi ikke sejlede så langt, er det muligt at bevæge sig knap 13 kilometer ud mod Øresund. Al begyndelse er svær, men der gik heldigvis ikke længe, førend vi fik nogenlunde kontrol over kanoen og skød en ganske udmærket fart. Vi havde en lille kæntring undervejs, men det skal bestemt ikke trække ned i den samlede bedømmelse af oplevelsen. Kanotur på Mølleåen er en aktivitet for alle aldre, og det bliver til fem ud af seks kanoer herfra.

Referat:
I Lyngby, tæt på hovedstaden, kan du hoppe i en kano og bruge mange timer på blandt andet Mølleåen, der er en del af et stort netværk af åer og søer.